Παύλος Πολάκης

Πολιτική πορεία

Σπούδασε στην Ιατρική Σχολή του Εθνικού και Καποδιστριακού Πανεπιστημίου Αθηνών, από όπου απέκτησε την ειδίκευση του γενικού χειρουργού-εντατικολόγου. Αρχικά, εντάχθηκε στην ΚΝΕ, από την οποία αποχώρησε το 1989 ύστερα από την συμμετοχή του ΚΚΕ στην κυβέρνηση Τζαννή Τζαννετάκη και, αργότερα, προσχώρησε στο ΝΑΡ. Κατά τη διάρκεια των φοιτητικών του χρόνων, διετέλεσε μέλος του Διοικητικού Συλλόγου Φοιτητών Ιατρικής «Γρηγόρης Λαμπράκης» και μέλος του Κεντρικού Συμβουλίου της Εθνικής Φοιτητικής Ένωσης Ελλάδος. Μετά το πέρας των σπουδών του, ως ειδικευόμενος και ως εξειδικευμένος, εξελέγη μέλος του Διοικητικού Συμβουλίου της Ένωσης Ιατρών Νοσοκομείων Αθήνας και Πειραιά και του Γενικού Συμβουλίου της Ομοσπονδίας Ενώσεων Νοσοκομειακών Γιατρών Ελλάδας. Ανέπτυξε συνδικαλιστική δράση στο Γενικό Κρατικό Νοσοκομείο Νίκαιας, ενώ συμμετείχε σε επιχείρηση μεταφοράς ανθρωπιστικής βοήθειας στη Γιουγκοσλαβία το 1999.
Στις αυτοδιοικητικές εκλογές του 2010 εξελέγη δήμαρχος Σφακίων από τον πρώτο γύρο, καταλαμβάνοντας το 60,97% των ψήφων, επικρατώντας του ανθυποψηφίου του Γιάννη Χιωτάκη που έλαβε το 39,03% των ψήφων. Στις αυτοδιοικητικές εκλογές του 2014 επανεξελέγη ως ο μοναδικός υποψήφιος με 94%. Η περίοδος της δημαρχίας του χαρακτηρίστηκε από διάφορα δημόσια έργα, καθώς και από την αντίθεσή του στην καταστροφή των χημικών όπλων που χρησιμοποιήθηκαν κατά τη διάρκεια του Συριακού Εμφυλίου Πολέμου ανοιχτά της Μεσογείου.
Εξελέγη βουλευτής Χανίων με τον ΣΥΡΙΖΑ στις εκλογές του Ιανουαρίου 2015 (οπότε διετέλεσε Υφυπουργός Εσωτερικών και Διοικητικής Ανασυγκρότησης), του Σεπτεμβρίου 2015 (οπότε διετέλεσε Αναπληρωτής Υπουργός Υγείας) και του Ιουλίου 2019.

Κριτική

Έχει βρεθεί στο επίκεντρο κριτικής από μερίδα του τύπου για την έντονη, και πολλές φορές, σκληρή γλώσσα που χρησιμοποιεί, καθώς και για σχόλια που συχνά προκαλούν αντιδράσεις.
Οι πιο επίμαχες δηλώσεις αφορούν λεκτικές διαμάχες με δημοσιογράφους, με πιο γνωστή αυτή τον Δεκέμβριο του 2015 όταν και συγκρούστηκε σε συνέντευξη τύπου για αναφορές σε ζητήματα διαπλοκής. Τον Απρίλιο του 2016, αναφερόμενος στον ίδιο δημοσιογράφο δήλωσε χαρακτηριστικά: «έπρεπε να τον χώσω τρία μέτρα κάτω από τη γη», κάτι που προκάλεσε αντιδράσεις.
Άλλα περιστατικά περιλαμβάνουν προσωπική διαμάχη με τον μητροπολίτη Αμβρόσιο τον οποίο και αποκάλεσε «φασισταριό», συχνή τριβή με πολιτικούς αντιπάλους του όπως τον βουλευτή Άδωνι Γεωργιάδη,
τον Γιάννη Στουρνάρα, καθώς και μία συλλογική αντιπαράθεση με το κόμμα της Νέας Δημοκρατίας. Επίσης, έχει δηλώσει ότι το 20% των ιατρών της χώρας «τα παίρνει», το 80% λαμβάνει φακελάκια, ενώ είχε αντιδράσει αρνητικά στο κίνημα Μένουμε Ευρώπη πριν και μετά την ολοκλήρωση του Ελληνικού δημοψηφίσματος του 2015. Ακόμη, τον Οκτώβριο του 2018 βγήκε στην δημοσιότητα ένα ηχητικό ντοκουμέντο γνωστής εφημερίδας της χώρας με τον Παύλο Πολάκη να δηλώνει «Θα κερδίσουμε τις εκλογές αν βάλουμε κάποιους φυλακή», αναφερόμενος στους πολιτικούς του αντιπάλους και προκαλώντας πολλές αντιδράσεις στον πολιτικό κόσμο.
Ύστερα από δημιοσιεύματα της εφημερίδας Πρώτο Θέμα, σχετικά με δάνειο ύψους 100.000 Ευρώ που έλαβε από την Attica Bank κατά τη διάρκεια της οικονομικής κρίσης, ο ίδιος επιβεβαίωσε την ύπαρξη του δανείου. ΜΜΕ και πολιτικοί αντίπαλοι σχολίασαν αρνητικά την είδηση και εστίασαν στις συνθήκες υπό τις οποίες ελήφθη το εν λόγω δάνειο από πρόσωπο της πολιτικής σκηνής, παρόλο που ο έλεγχος που διατάχθηκε από την Τράπεζα της Ελλάδος έδειξε πως η χορήγησή του ήταν καθόλα νόμιμη. Με επίσημη απάντηση ο ΣΥΡΙΖΑ δήλωσε πως «η ΝΔ και τα Μέσα που τη λιβανίζουν στοχοποιούν τον Παύλο Πολάκη επειδή πήρε δάνειο, όπως σχεδόν η μισή Ελλάδα, βάζοντας υποθήκη το σπίτι του».
Κατά την διάρκεια της έρευνας για την Υπόθεση Novartis, με δημόσια τοποθέτηση του δήλωσε ότι γνωρίζει προσωπικά τους προστατευόμενους μάρτυρες για το οικονομικό σκάνδαλο, κάτι που έγειρε ερωτήματα για ενδεχόμενη παρέμβαση πολιτικών του ΣΥΡΙΖΑ στην ελληνική Δικαιοσύνη.